கடந்த காலங்களை ஒப்பிடும்போது வலுவான அணியாக இம்முறை களமிறங்குகிறது இந்திய அணி. 2002 சாம்பியன்ஸ் டிராபிக்குப் பிறகு நிறைய மேட்ச் வின்னர்களைக் கொண்டிருக்கும் அணி இதுதான். அரை இறுதிக்குச் செல்லும் என எதிர்ப்பார்க்கப்படும் அணிகளில் இந்தியாவும் ஒன்று. 2015 அரை இறுதியில் ஆஸ்திரேலியாவிடம் மோசமாக தோற்றது இந்திய அணி. அதன்பின்னர் கடந்த இரண்டு ஆண்டுகளில் ஏழு தொடர்களில் விளையாடியிருக்கிறது. இதில் நான்கு தொடர்களில் இந்தியாவுக்கு வெற்றி (அதில் ஜிம்பாப்வேவுக்கு எதிராக இரண்டு தொடர்களில் வெற்றி). வலிமையான தென் ஆப்ரிக்கா, ஆஸ்திரேலியா ஆகிய அணிகளுக்கு எதிராக தொடரை இழந்தது இந்திய அணி. வங்கதேச மண்ணிலும் தோல்வியைத் தழுவி ரசிகர்களுக்கு அதிர்ச்சி தந்தது. நியூசிலாந்தை 3-2 என வீழ்த்தியதும், இங்கிலாந்தை 2-1 என வீழ்த்தியதும் மட்டுமே இந்த இரண்டு ஆண்டுகளில் ஒருநாள் போட்டிகளில் இந்தியா செய்த சாதனை.